A logo with a yellow and blue circle with a black and blue object

Description automatically generated  A blue and white logo

Description automatically generated

PRANEŠIMAS SPAUDAI: 2025 11 24

**Išminavimo koalicijai – dveji: nuo pirmųjų iniciatyvų iki realios pagalbos fronto linijoje**

Kameneco-Podylske – pagrindinėje Ukrainos inžinierių mokymo tvirtovėje – įvyko 17-asis Lietuvos ir Islandijos vadovaujamos Išminavimo koalicijos susitikimas, kuriame dalyvavo 38 atstovai iš 13 šalių ir 4 partnerinių organizacijų. Per dvejus metus nuo pirmųjų žingsnių 2023 m. lapkritį „Išminavimo koalicija“ išaugo į reikšmingą tarptautinę platformą, teikiančią pagalbą Ukrainai humanitarinio ir karinio išminavimo srityse.

Ukraina išlieka labiausiai minomis užteršta šalis pasaulyje – trečdalis jos teritorijos vis dar nusėta minomis ir nesprogusiais sprogmenimis. Šie mirtini pavojai kelia grėsmę civiliams, stabdo gyvybiškai svarbios infrastruktūros atstatymą ir neleidžia ūkininkams grįžti į kai kurias derlingiausias Europos žemes. Šiuo metu Ukrainai būtina išminuoti fronto zonas, kad būtų galima tęsti kontrataką, bei išvalyti žemės ūkio paskirties žemes, miškus, upes ir pramoninę infrastruktūrą.

„Išminavimo koaliciją“ sudaro 23 šalys, penki stebėtojai ir dvylika partnerių. Jai vadovauja Lietuvos krašto apsaugos ministerija ir Islandijos užsienio reikalų ministerija. Centrinė projektų valdymo agentūra (CPVA) yra atsakinga už įrangos pirkimą, finansų administravimą ir tiekimą į Ukrainą.

Koalicijos nariai patvirtino ilgalaikį planą „ROADMAP 2024–2034“, kuriuo siekiama sukurti modernius, NATO standartus atitinkančius ir savarankiškus humanitarinio bei kovinio išminavimo, taip pat inžinerijos vienetus.

Iki 2025 m. pabaigos planuojama suformuoti pradinius pajėgumus – 8 apmokytus ir aprūpintus šiuolaikine įranga batalionus, užtikrinant, kad daugiau kaip 450 komandų gebėtų vykdyti išminavimo užduotis sudėtingomis kovos sąlygomis. Be to, su Europos Sąjungos karinės pagalbos misijos Ukrainoje, JAV „Tetra Tech“, Kanados „Mriya Aid“ ir Ispanijos parama jau apmokyta beveik 3990 specialistų.

Aštuonios šalys ir partneriai – Vokietija, Lietuva, Danija, Slovakija, Suomija, Islandija, „Tetra Tech“ (JAV), Jungtinių Tautų projektų biuras (finansuojamas Nyderlandų) ir „Mriya Aid“ (Kanada) – Ukrainai perdavė įrangos už daugiau nei 408 mln. eurų.

Taip pat Lietuva, Švedija, Vokietija, Islandija, Airija ir Danija finansavo įvairios įrangos įsigijimą už daugiau nei 111 mln. Eurų.

Lietuvos indėlis yra vienas iš reikšmingiausių – perduota įrangos už 87 mln. eurų ir skirta 47 mln. eurų į koalicijos fondą įrangos pirkimams.

Aktyviai prisidėjusių šalių, partnerių ir draugų pagalba turime efektyviai veikiančią Išminavimo koaliciją. Koalicijos rėmėjų dėka į Ukrainą jau pristatyta tūkstančiai įrangos vienetų, transporto priemonių ir minų šalinimo sistemų – įrankių, kurie padės išgelbėti tūkstančius gyvybių ir prisidės prie šalies atstatymo.